गुजरात में मुसलमान होना गाली बन गया था। मुसलमान पाकिस्तानी हो गये थे और हिन्दू राजा हिन्दुस्तानी। एक देश में दो देश। खास तरह की दाढ़ी और टोपी किसी की भी मौत का सबब बन सकती थी। आनंद भारती भी दाढ़ी रखते थे। उसके शुभचिंतक उसे फोन कर दाढ़ी कटाने की सलाह दे रहे थे। दाढ़ी कटवाना विकल्प नहीं था। गुजराती अखबारों को छोड़ कर राष्ट्रीय अखबार मोदी के कारनामों का खुलासा कर रहे थे। इसीलिए वे हिन्दू ब्रिगेड के निशाने पर थे। उन्हें धमकी भरी गुमनाम चिटिठियां भेजी जा रही थीं। जान बचाकर गुजरात से भागने की सलाह दी जा रही थी। पत्रकारों पर हमले किये जा रहे थे। टीवी पत्रकारों की ओबी वैन्स को भी कई बार निशाना बनाया गया। आनंद भारती की कार पर भी हमला हुआ। एक बार उन्हें दंगाइयों ने पकड़कर कहा- बोलो, भारत माता की जय। वंदेमातरम।